Diari Oficial de la Generalitat Valenciana


Sumari del DOGV 4629, del 13-11-2003 (2003/11731)

Informació pública de les bases específiques de la convocatòria per a la provisió en propietat d'un lloc vacant d'oficial de la Policia Local de l'Ajuntament de Nules.
-----------------------------------------------------------------------------------------------------------------------------------------------------------------------

### Dades del document

Número de DOGV
:   4629

Data del DOGV
:   13-11-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2003/11263


Data del document
:   22-10-2003

Organisme emissor
:   Ajuntament de Nules

Tipus de document
:   Convocatòria

Descriptors 

:   * Nules
    * policia
    * concurs administratiu
    * administració local

Informació pública de les bases específiques de la convocatòria per a la provisió en propietat d'un lloc vacant d'oficial de la Policia Local de l'Ajuntament de Nules. [2003/M11843]
  
Per Resolució de l'Alcaldia, de data 16 de setembre de 2003, es van aprovar les bases específiques de la convocatòria per a la provisió en propietat d'un lloc vacant d'oficial de la Policia Local de l'Ajuntament de Nules, el text de les quals és el següent:
  
«Salvador Górriz Valls, alcalde president de l'Ajuntament de Nules, província de Castelló.
  
Vista la necessitat de cobrir una plaça d'oficial de la policia local.
  
Vist que la dita plaça està inclosa en la plantilla de personal i en l'oferta d'ocupació pública (BOE núm. 116, de 15.05.2003).
  
Ateses les facultats que em conferix l'article 21 de la Llei 7/1985, de Bases del Règim Local, d'acord amb la redacció de la Llei 11/1999, i la resta de normativa legal vigent, decrete:
  
Aprovar les bases que a continuació es transcriuen, procedint a la publicació i els tràmits per a cobrir les dites places.
  
Bases especifiques de la convocatòria per a la provisió en propietat d'un lloc vacant d'oficial de la policia local d'este Ajuntament.
  
Primera. Objecte
  
Es convoca concurs oposició, mitjançant el sistema de promoció interna, per a la provisió en propietat d'una plaça d'oficial de la policia local, vacant en la plantilla de funcionaris d'este Ajuntament, enquadrada en el grup C, complement de destí, nivell 18, corresponent a l'escala d'administració especial, servicis especials, classe policia local, compresa en l'oferta d'ocupació pública per a l'any 2003.
  
Segona. Normativa aplicable
  
En tot el que estes bases específiques no establisquen el contrari, regiran, en esta convocatòria, les bases generals aprovades per este Ajuntament per a les convocatòries de les proves selectives de totes les vacants de la plantilla en general, el text íntegre de les quals va aparéixer publicat en el Diari Oficial de la Generalitat Valenciana número 1.926, de data 17 de desembre de 1992, i el Butlletí Oficial de la Província de Castelló número 154, de data 24 de desembre de 1992; i en tot cas, el que establix el Decret 88/2002, de 24 d'abril, del Govern Valencià i l'Orde d'1 de juny de 2001, de la Conselleria de Justícia i Administracions Públiques, que el desplega.
  
Tercera. Requisits dels aspirants
  
Per a poder ser admesos a la realització de les proves selectives, els aspirants hauran de reunir els requisits següents, en la data en què acabe el termini de presentació d'instàncies:
  
- Ser funcionari de carrera, integrat en la subescala de servicis especials, escala bàsica, categoria agent de la Policia Local de l'Ajuntament de Nules.
  
- Haver romàs, almenys dos anys, en la categoria d'agent, i ocupar el dit lloc en propietat.
  
- Estar en possessió del títol de Batxiller Superior o equivalent o complides les condicions per a obtindre'l en la data en què finalitze el termini de presentació d'instàncies o acreditar posseir l'accés a la universitat per a majors de 25 anys.
  
- No patir cap malaltia ni defecte físic que li impedisca el normal exercici de les funcions pròpies de l'escala i categoria a què aspira, d'acord amb el quadre d'exclusions mèdiques que s'establix en l'Orde de 22 de desembre de 1997, de la Conselleria de Presidència.
  
- No trobar-se suspés en ferm, ni inhabilitat per a l'exercici de funcions públiques.
  
- Estar en possessió dels permisos que habiliten per a la conducció de les classes B, en condicions per a accedir al permís BTP i A, que permeta la conducció de motocicletes amb unes característiques de potència que no sobrepassen els 25 KW o una relació potència/pes no superior a 0,16 KW/kg.
  
Quarta. Drets d'examen
  
D'acord amb l'ordenança fiscal reguladora de la taxa per expedició de documents administratius, els drets d'examen es fixen en 12,02 euros.
  
Cinquena. Anuncis
  
Una vegada publicada la convocatòria en el Boletín Oficial del Estado, tots els altres anuncis referents als processos d'esta es publicaran únicament en el Butlletí Oficial de la Província de Castelló i al tauler d'anuncis d'este ajuntament.
  
Sexta. Tribunal
  
Els membres del tribunal, a excepció del president, hauran de posseir la titulació o especialització iguals o superiors a les exigides per a l'accés a la plaça; independentment del seu coneixement del valencià.
  
El tribunal qualificador estarà constituït de la següent manera:
  
President: l'alcalde o membre de la corporació en qui delegue.
  
Secretari: el de la corporació o funcionari d'esta en qui delegue.
  
Vocals: un representant designat per la direcció general de la Generalitat Valenciana competent en matèria de policia local; un representant designat per la direcció general de la Generalitat Valenciana competent en matèria d'administració local; el cap del cos de la Policia Local de l'Ajuntament de Nules, o si no n'hi ha, un funcionari de la corporació d'igual o superior categoria, preferentment pertanyent al cos de la policia local; dos representants dels treballadors, designats per la Junta de Personal.
  
La designació dels membres del tribunal inclourà la dels respectius suplents, i es farà pública al costat de la llista d'admesos i exclosos.
  
Setena. Proves selectives
  
Els aspirants que resulten admesos efectuaran les següents proves selectives:
  
1. Fase d'oposició.
  
2. Fase de concurs.
  
3. Curs de capacitació.
  
De conformitat amb l'article 2 de l'Orde d'1 de juny de 2002, de la Conselleria de Justícia i Administracions Públiques, s'establix l'exempció total o parcial de les proves o exercicis realitzats amb anterioritat en la categoria d'agent, encaminades a acreditar coneixements ja exigits per a l'ingrés en el cos de la policia local.
  
No serà procedent l'anterior exempció quan s'haja produït una variació substancial dels continguts d'estes. Perquè es tinga en compte l'esmentat abans l'aspirant haurà de sol·licitar-ho mitjançant escrit dirigit al president del tribunal, una vegada s'haja fet pública la llista d'admesos. El dit escrit, si és procedent, serà resolt pel tribunal en la primera convocatòria que celebre.
  
7.1. Proves i exercicis de la fase d'oposició.
  
7.1.1. Reconeixement mèdic. Aportació de certificat mèdic oficial en què conste expressament que l'aspirant no posseïx cap de les exclusions mèdiques, compreses en l'annex de l'Orde de 22 de desembre de 1997 (DOGV 3.175, del 03.02.1998) de la Conselleria de Presidència, per la qual es modifica la de data 05.12.1994 de la Conselleria d'Administració Pública, pel que fa al quadre mèdic d'exclusions.
  
7.1.2. Reconeixement psicotècnic. Consistent en la realització de les proves a què fa referència l'annex III de l'Orde del 05.12.1994 de la Conselleria d'Administració Pública per la qual s'establixen els criteris mínims per a la selecció dels policies locals de la Comunitat Valenciana en les proves físiques i psicotècniques (DOGV 2.413, de 23.12.1994).
  
Tant el reconeixement mèdic com el psicotècnic seran eliminatoris, amb la qualificació d'apte o no apte.
  
7.1.3. Proves físiques. S'estendrà als següents barems atenent l'edat i el sexe dels aspirants:
  
Proves:
  
1. Carrera de resistència 1.000 metres
  
2. Salt de longitud amb carrera
  
3. Natació 50 metres
  
La qualificació d'este exercici serà d'apte o no apte, havent de superar com a mínim, dos de les tres proves per a ser declarat apte.
  
La superació d'esta prova tindrà una validesa de quatre anys des de la seua realització, amb independència de l'edat de l'aspirant, quedant exempts de realitzar-la aquells que, en el dit període, l'hagen superada.
  
La valoració de les proves d'aptitud física en les proves de salt es realitzarà mesurant la distància efectiva.
  
7.1.4. Qüestionari. De caràcter obligatori i eliminatori.
  
Consistirà a contestar per escrit un qüestionari de 50 preguntes, amb quatre respostes alternatives, una d'elles certa, en un temps màxim d'una hora, sobre els temes relacionats en els grup I a IV, estos dos inclusivament, del temari annex.
  
Per a la correcció d'esta prova es tindran en compte, en tot cas, les respostes errònies. La qualificació d'este exercici serà de 0 a 10 punts, havent d'obtindre una qualificació de 5 punts per a superar-lo.
  
7.1.5. Pràctica. De caràcter obligatori i eliminatori.
  
Consistirà en la realització d'un exercici escrit, amb una duració màxima d'una hora, que fixarà el tribunal abans de la realització d'este, que versarà sobre el desenvolupament d'un supòsit policial sobre les activitats, funcions i servicis propis de l'ocupació a què s'opta, així com, si és procedent, sobre la redacció de documents policials. Es valorarà la claredat i l'exposició de quantes actuacions i mesures hagen d'adoptar-se en relació amb el supòsit plantejat.
  
Es podran acompanyar o fixar sobre pla que aportarà el tribunal les actuacions policials.
  
La qualificació d'este exercici serà de 0 a 10 punts, havent d'obtindre una qualificació de 5 punts per a superar-lo.
  
7.1.6. Valencià. De caràcter obligatori. Consistirà en la traducció del valencià al castellà i viceversa d'un text proposat pel tribunal, en un temps de 30 minuts.
  
Este exercici es qualificarà de 0 a 4 punts i no determinarà l'eliminació de l'opositor.
  
7.1.7. Desenvolupament del temari. De caràcter obligatori i eliminatori.
  
Consistent a desenvolupar per escrit durant un temps màxim d'una hora i 15 minuts, dos temes elegits per l'aspirant de quatre extrets per sorteig dels grups I a IV, estos dos inclusivament de l'annex. Els dits temes seran llegits en sessió pública davant del tribunal que podrà formular les preguntes o aclariments que sobre estos jutgen oportuns. Es valorarà la claredat d'idees i el coneixement dels temes exposats.
  
La qualificació d'este exercici serà de 0 a 10 punts, i per a superar-lo s'haurà d'obtindre un mínim de 5 punts.
  
7.1.8. Temes locals. De caràcter obligatori i no eliminatori.
  
Consistirà en l'exposició per escrit d'un tema dels que componen el grup V en un temps màxim d'una hora, valorant-se els coneixements exposats, la claredat de l'exposició, redacció i ortografia, que en tot cas, serà llegit per l'aspirant en sessió pública davant del tribunal.
  
La qualificació d'este exercici serà de 0 a 5 punts.
  
7.2. Fase de concurs.
  
Finalitzada la fase d'oposició es valoraran els mèrits dels aspirants que l'hagen superada, d'acord amb el barem de mèrits inclòs en l'annex II corresponent a estes bases.
  
Esta fase de concurs no serà eliminatòria, i la puntuació obtinguda se sumarà a l'obtinguda en la fase d'oposició.
  
7.3. Curs de capacitació.
  
.L'aspirant que resulte aprovat i proposat pel tribunal, després de presentar la documentació exigida en les bases de la convocatòria, s'incorporarà a l'Institut Valencià de Seguretat Pública per a realitzar el corresponent curs teoricopràctic, de caràcter selectiu. En cada convocatòria els aspirants que no superaren el curs teoricopràctic podran incorporar-se al curs immediatament posterior. De no superar este segon curs quedaran definitivament decaiguts en el seu dret de reserva.
  
Octava. Valoracions
  
La valoració dels exercicis de desenvolupament del temari s'efectuarà mitjançant l'obtenció de la mitjana aritmètica de cada u dels membres del tribunal de selecció, havent de rebutjar-se a estos efectes totes les puntuacions màximes i mínimes quan entre elles existisca una diferència de 4 punts o més, servint, si és procedent, com a punt de referència la puntuació màxima obtinguda. La dita diferència serà de 2 punts quan es tracte de valorar els temes locals.
  
ANNEX I
  
Temari
  
Grup I
  
Dret Constitucional i Administratiu
  
Tema 1. La Constitució Espanyola de 1978. Estructura, contingut i principis bàsics. Reforma de la Constitució.
  
Tema 2. Organització política de l'estat espanyol. Classe i forma d'estat. Organització territorial de l'estat. La Corona: funcions constitucionals del rei. Successió i regència. El referendament.
  
Tema 3. Les Corts Generals: les cambres. Composició, atribucions i funcionament. La funció legislativa. El poder executiu: el govern. Relacions entre el govern i les Corts Generals. El poder judicial. Estructura, organització i funcionament dels tribunals en el sistema espanyol.
  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.
  
Tema 5. Drets i deures fonamentals de la persona en la Constitució: defensa i garantia. El Tribunal Constitucional i el Defensor del Poble. La suspensió dels drets i llibertats.
  
Tema 6. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia.
  
Tema 7. L'administració pública. La hisenda pública i l'administració tributària. El ciutadà i l'administració.
  
Tema 8. El dret administratiu. Fonts. Normes no parlamentàries amb rang de llei. El Reglament.
  
Tema 9. El procediment administratiu. Marc jurídic. Fases del procediment. L'audiència de l'interessat. Notificacions. El procediment sancionador administratiu. La revisió administrativa de l'acte administratiu. Procediments i límits de la revisió. Recursos administratius. El recurs contenciós administratiu.
  
Tema 10. La Unió Europea: institucions. L'ordenament jurídic de la Comunitat Europea. La recepció, aplicació i control del dret comunitari a Espanya.
  
Grup II
  
Règim local i policia.
  
Tema 11. El municipi: òrgans unipersonals de govern. L'alcalde. Els tinents d'alcalde. Els regidors.
  
Tema 12. Òrgans col·legiats de govern. L'Ajuntament en Ple. La Comissió de Govern. Òrgans consultius i participatius: les comissions informatives. Les juntes de districte.
  
Tema 13. La funció pública en general i els funcionaris de les entitats locals. Organització de la funció pública local. El personal al servici de les administracions locals: concepte i classes. Drets i deures de les policies locals. Adquisició i pèrdua de la condició de funcionari.
  
Tema 14. Responsabilitat dels funcionaris. Reglament de Règim Disciplinari. Incoació i tramitació d'expedients.
  
Tema 15. Obligacions i competències dels ajuntaments. Les ordenances municipals: concepte i classes. Infraccions. Potestat sancionadora. Els bans d'Alcaldia.
  
Tema 16. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de les forces i cossos. Policia governativa i judicial.
  
Tema 17. La policia local. Ordenament legislatiu de la policia local. Missions i objectius. Disposicions estatutàries comunes. Estructura orgànica i funcional.
  
Tema 18. El binomi policia local-ciutadà. Principis bàsics i normes d'actuació. Suports ètics. Règim disciplinari.
  
Tema 19. La legislació sobre policies locals i de coordinació de policia local de la Comunitat Valenciana. La coordinació de les policies locals. Estructura i organització de les policies locals de la Comunitat Valenciana. Règim estatutari. Drets i deures.
  
Tema 20. L'Institut Valencià de Seguretat Pública. Regulació legal. Fins i funcions. La formació de les policies locals de la Comunitat Valenciana. El Registre de Policies locals. Sistema retributiu de les policies locals de la Comunitat Valenciana. Premis i distincions.
  
Grup III
  
Dret penal, policia administrativa i psicosociologia
  
Tema 21. El Codi Penal. Concepte d'infracció penal: delicte i falta. Les persones responsables criminalment dels delictes i les faltes.
  
Tema 22. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrests; amenaces; coaccions. Les tortures i altres delictes contra la integritat moral.
  
Tema 23. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució. Infraccions a les disposicions de tràfic i seguretat constitutives de delicte.
  
Tema 24. Delictes contra el patrimoni i l'orde socioeconòmic: furts, robatoris, extorsió, robatori i furt de vehicles.
  
Tema 25. Delictes contra l'administració pública: prevaricació i altres comportaments injusts; abandó de destí i l'omissió del deure de perseguir delictes; desobediència i denegació d'auxili; infidelitat en la custòdia de documents i de la violació de secrets. Suborn, tràfic d'influències, malversació, fraus i exaccions il·legals, negociacions i activitats prohibides als funcionaris públics.
  
Tema 26. Llei Orgànica Reguladora del Procediment d'Habeas Corpus. De la denúncia i la querella. De l'exercici del dret de defensa. L'assistència d'advocat. El tractament de presos i detinguts. L'entrada i registre en lloc tancat.
  
Tema 27. La policia judicial. De la comprovació del delicte i esbrinament del delinqüent. Funcions de la policia local com a policia judicial. L'atestat policial.
  
Tema 28. Policia administrativa. Protecció civil. Medi ambient. Urbanisme.
  
Patrimoni historicoartístic. Ocupació de les vies públiques. Escolarització. Espectacles i establiments públics. Venda ambulant.
  
Tema 29. Els grups socials. Formació dels grups socials. Les masses i la seua tipologia. El procés de socialització.
  
Tema 30. La delinqüència. Models explicatius i factors. Els comportaments col·lectius. Comportament en desastres, efectes i conseqüències dels desastres. Reacció davant de situació de desastres.
  
Tema 31. El comandament. Concepte. Qualitats. Trets (integritat, competència, energia, autoritat, confiança en si mateix, iniciativa, decisió...). Regles bàsiques per a l'exercici del comandament. Activitats més característiques del comandament.
  
Tema 32. Característiques del comandament. Funcions del comandament (planificar, executar, organitzar, coordinar ...). Estils de manar. Aspectes que distingixen el bon cap. Metodologia del comandament. Tècniques de direcció. El factor temps. Selecció de tasques. Utilització de mitjans. Horaris i programes. Relació comandament-subordinat. Les reunions.
  
Tema 33. Presa de decisions. El procés de decisió. Reixa de direcció. Poder i autoritat. Tècniques per a controlar situacions difícils. Responsabilitat del comandament. Com a representant del comandament director. Com a instructor. Com a tècnic. Com a administrador. Deures per raó de càrrec amb els subordinats. Deures amb la seua organització.
  
Grup IV
  
Policia de trànsit i circulació.
  
Tema 34. El tràfic i la seguretat viària: concepte i objectius. L'home com a element de seguretat viària. Els conductors. Els vianants. El vehicle. Les vies.
  
Tema 35. La normativa sobre trànsit circulació de vehicles a motor i seguretat viària: la llei de bases i el seu text articulat. Tipificació de les principals infraccions. Infraccions de trànsit que constituïxen delicte. El Codi de Circulació i els seus preceptes encara vigents.
  
Tema 36. El Reglament General de Circulació. Estructura. Principals normes de circulació.
  
Tema 37. El Reglament General de Conductors. Normes generals Classes dels permisos de conduir i els seus requisits. Validesa. Equivalències.
  
Tema 38. Reglament General de Vehicles. Normes generals. Categories. Les seues condicions tècniques. La inspecció tècnica de vehicles. Assegurança obligatòria de responsabilitat civil. Infraccions i diligències policials.
  
Tema 39. Reglament del procediment sancionador en matèria de trànsit. Fases del procediment i contingut. Mesures cautelars: immobilització de vehicles. Retirada de vehicles de la via.
  
Tema 40. El transport. Classes de transport. Servici públic de viatgers i servici públic de mercaderies o mixt. El servici privat. Transport escolar i de menors. Transport de mercaderies perilloses.
  
Tema 41. Alcoholèmia. Legislació aplicable. Taxes d'alcoholèmia. Normes d'aplicació per a les proves reglamentàries. Infraccions i diligències policials.
  
Tema 42. Els accidents de trànsit: concepte i consideracions prèvies. Les seues causes, classes i fases. Actuacions de la policia local en accidents de trànsit: d'urgència i tecnicoadministratives.
  
Tema 43. Òrgans competents en matèria de trànsit i seguretat viària. El Consell Superior de Trànsit. Especial consideració de les competències municipals.
  
Grup V.
  
Temes locals.
  
Tema 44. Nocions sobre els orígens històrics de la vila de Nules. Costums i festes. La indústria i l'agricultura local.
  
Tema 45. Ordenances municipals de l'Ajuntament de Nules que afecten la policia local; bans de l'Alcaldia de Nules. Llista de carrers de la ciutat i partides del terme municipal de Nules.
  
Tema 46. Estructuració del cos de la Policia Local de Nules. La seua organització i plans en l'Ajuntament de Nules.
  
Tema 47. Servicis municipals: servicis socials; Oficina de Medi Ambient; OMIC; Casal Jove i Casa de la Cultura.
  
ANNEX II
  
Barem per a la valoració dels mèrits
  
El contingut del barem de mèrits, d'acord amb el que establix l'Orde de 20 de gener de 1998, de la Conselleria de Presidència, és el següent:
  
1. Titulació acadèmica.
  
Fins a un màxim de 15 punts.
  
Es valoraran les titulacions acadèmiques acreditades pels concursants que siguen superiors a les que se'ls va exigir per a accedir a l'escala i categoria a què pertanguen, conforme a la següent escala:
  
- Doctor 10 punts
  
- Llicenciat o equivalent 8 punts
  
- Diplomat universitari o equivalent 7 punts
  
- Diplomat en Criminologia 7 punts
  
- Batxillerat, Formació Professional segon grau 5 punts
  
- Superació proves accés a la universitat
  
per a majors de 25 anys 5 punts
  
No es valoraran com a mèrit aquelles titulacions que figuraren com a requisit per a la provisió del lloc de treball, ni aquelles que foren imprescindibles per a la consecució d'altres de nivell superior.
  
En la puntuació d'accés a la universitat només es computarà una d'elles. La possessió del títol de Batxillerat o Formació Professional de segon grau exclourà la valoració de les proves d'accés a la universitat per a majors de 25 anys.
  
2. Grau personal.
  
S'adjudicarà un màxim de 3 punts per la possessió d'un determinat grau personal consolidat dins de la carrera administrativa de la següent forma:
  
a) Per posseir un grau personal superior al nivell del lloc sol·licitat: 3 punts.
  
b) Per posseir un grau personal igual al nivell del lloc sol·licitat: 2 punts.
  
c) Per posseir un grau personal interior al nivell del lloc sol·licitat: 1 punt.
  
3. Antiguitat.
  
Fins a un màxim de 20 punts:
  
- Per cada any complet d'antiguitat en la mateixa escala i categoria de la policia local o superior: 1,50 punts.
  
- Per cada any complet d'antiguitat en la categoria inferior de la policia local: 1,25 punts.
  
- Per cada any complet d'antiguitat prestat en altres forces i cossos de seguretat: 0,50 punts per any complet, fins a un màxim de 10 punts.
  
- Per cada any complet d'antiguitat prestat en qualsevol administració pública: 0,25 punts per any complet, fins a un màxim de 10 punts.
  
4. Altres mèrits.
  
Fins a un màxim de 15 punts.
  
Coneixement del valencià acreditat amb certificat oficial de la Junta Qualificadora de Coneixements del Valencià:
  
- Certificat de coneixements orals: 0,75 punts
  
- Certificat de grau elemental: 1,25 punts
  
- Certificat de grau mitjà: 2,50 punts
  
- Certificat de grau superior: 3,00 punts
  
Coneixement d'un o més idiomes acreditats documentalment, mitjançant certificat expedit per facultat o escola oficial reconeguda: 3 punts per cada un.
  
La superació dels distints cursos complets que conformen els estudis oficials de les distintes facultats o escoles oficials es valorarà a raó de 0,60 punts per curs complet.
  
5. Cursos organitzats per l'IVASP o organismes anàlegs.
  
Fins a un màxim de 30 punts.
  
Per realització de cursos organitzats per l'IVASP o homologats per este, s'ajustarà al següent barem.
  
Nombre Diploma de Certificat de Certificat de
  
D'hores Assistència Aprofitament Aprofitament
  
 Excel·lent
  
De 20 a 50 0,50 1 2
  
De 51 a 100 1 2 4
  
De 101 a 150 2 3 6
  
De 151 a 200 3 4 8
  
De 201 a 250 4 5 10
  
Més de 250 5 7 14
  
Quan es tracte de cursos de duració inferior a la mínima avantdita la puntuació d'estos vindrà donada per la suma del còmput d'hores i/o assistència d'estos. En el cas d'haver impartit hores com a professor en els cursos, es puntuaran amb el barem corresponent al certificat d'aprofitament, i sense superar per este concepte el màxim de 10 punts.
  
Els cursos organitzats i impartits per l'IVASP, realitzats amb anterioritat a la data d'entrada en vigor de la Resolució de la Direcció General d'Interior de 24 de març de 1995, sobre cursos de formació impartits per l'IVASP (10 d'abril de 1995), així com els realitzats pel Ministeri de l'Interior o altres ministeris o conselleries relacionats amb la funció policial o organismes anàlegs, escoles de policia de les corporacions locals o de comunitats autònomes ambdues expressament reconegudes per l'IVASP, es valoraran en tot cas amb la puntuació corresponent al diploma d'assistència.
  
Els cursos bàsics de formació inicial i els cursos de capacitació no seran objecte de puntuació.
  
Els cursos de dispensa en un grau del requisit de titulació es puntuaran, si és procedent, com a cursos amb diploma d'assistència.
  
 No seran puntuables si ja es van tindre en compte a efectes de titulació acadèmica per a promoció interna.
  
6. Premis, distincions i condecoracions.
  
Fins a un màxim de 10 punts.
  
- Per estar en possessió de la Placa Col·lectiva al Mèrit Policial de la Generalitat Valenciana, 1 punt.
  
- Per estar en possessió de la Placa Individual al Mèrit Policial de la Generalitat Valenciana, 3 punts.
  
- Per estar en possessió de la Medalla al Mèrit Policial de la Generalitat Valenciana, 2 punts.
  
- Per ser objecte de felicitació o menció individual pel director general de la conselleria competent en matèria de policia local, 1 punt per cada una d'elles.
  
- Per ser objecte de felicitació o menció col·lectiva pel director general de la conselleria competent en matèria de policia local, 0,25 punts per cada una d'elles.
  
- Per condecoracions concedides per altres administracions públiques com a reconeixement a la lloable, extraordinària i meritòria actuació policial a títol individual, 0,50 punts per cada u d'ells. Si la condecoració és concedida a títol col·lectiu la puntuació serà de 0,25 punts per a cada u d'ells.
  
- Per premis, distincions, felicitacions o mencions concedides per altres administracions públiques com a reconeixement a la lloable, extraordinària i meritòria actuació policial a títol individual, 0,25 punts per casa u d'ells.
  
7. Altres mèrits.
  
Fins a un màxim de 4 punts.
  
Es valoraran els coneixements en administració i gestió de recursos humans i informàtica, títols de Socorrista Aquàtic, Primers Auxilis, Curs de Submarinisme, Arts Marcials, Defensa Personal, felicitacions, així com els cursos inclosos en el Pla de Formació Contínua i altres degudament acreditats i no valorats en els anteriors apartats, tots ells lliurement apreciats pel tribunal qualificador, fins a un màxim de 0,25 punts per mèrit acreditat.
  
La intervenció com a ponent en conferències i seminaris relacionats amb l'activitat policial i reconeguts per l'IVASP es valoraran fins a un màxim de 0,50 punts.
  
Les publicacions relacionades amb l'activitat policial es valoraran fins a un màxim de 0,75 punts per cada una d'elles.
  
8. Prova i entrevista personal.
  
Es realitzarà davant del tribunal qualificador valorant-se fins a un màxim de 10 punts amb el contingut i puntuació que s'assenyala: coneixements del terme municipal, llista de carrers, servicis, institucions, organització i administració municipal i altres de particular interés per a la població local de l'ajuntament convocant, s'acreditaran mitjançant la superació d'una prova objectiva consistent en un màxim de 50 i un mínim de 25 preguntes amb respostes alternatives. La valoració d'esta prova serà de 6 punts.
  
Entrevista personal. Es valorarà i comprovarà l'aptitud, eficàcia, iniciativa i experiència professional del concursant en activitats anteriors, amb un màxim de 4 punts.
  
Únicament seran citats per a celebrar la prova i entrevista, mitjançant la convocatòria corresponent i amb la menció expressa de les puntuacions aconseguides, aquells aspirants la puntuació dels quals, sumats els mèrits amb el màxim possible de l'entrevista, arribe com a mínim a 20 punts.
  
Contra la present resolució, que posa fi a la via administrativa, els interessats podran interposar recurs de reposició, si és procedent, en el termini d'un mes, de conformitat amb el que disposa l'article 116 de la Llei 30/1992, de RJAP-PAC, o bé, recurs contenciós administratiu, en el termini de dos mesos, davant del jutjat o Tribunal Superior de Justícia, d'acord amb la distribució de competències indicada en els articles 8 i 10 de la Llei 29/1998, estos dos terminis comptats a partir del dia següent a la seua notificació o publicació. La interposició de recursos no suspendrà l'execució de la resolució impugnada, llevat que les disposicions legals establisquen el contrari o s'acorde administrativament o per resolució judicial.
  
Ho mana i firma l'alcalde president a la vila de Nules, 16 de setembre de 2003, davant de mi, el secretari accidental Julio Blas Lluch Romero, que certifique.»